शहर के 30 हैंडपंप से पानी निकलने के आसार नहीं
भास्कर न्यूज | जांजगीर- चांपा
जिला मुख्यालय में पानी की समस्या का समाधान करने ठोस पहल नहीं होने से प्रति वर्ष इससे जूझना पड़ता है। अभी गर्मी की शुरूआत ही हुई है और नगर के 30 हैंडपंप ड्राई हो गए हैं। इन पंपों से अब पानी निकलने की गुंजाइश ही नहीं है, ऐसा पालिका के अधिकारी भी मान रहे हैं।
अभी मार्च का पहला हफ्ता ही है लेकिन शहर में पानी की किल्लत शुरू हो गई है। नगर पालिका परिषद में 25 वार्ड है और जनसंख्या करीब 50 हजार है। शहर में 380 हैंडपंप हैं। इसमें 30 हैंडपंप ड्राई पड़े हैं। वहीं चालू हैंडपंपों में से अधिकांश से पानी कम आने लगा है। पानी की मांग को लेकर नपा में शिकायतें आनी शुरू हो गई है। शहर में दिन ब दिन वाटर लेबल डाउन होते जा रहा है। स्थिति यह है कि पानी को लेकर जो हालात पहले अप्रैल और मई में बनते हैं वैसी स्थिति अब मार्च की शुरूआत में होने लगी है। नगर पालिका के रिकार्ड में 350 हैंडपंप चालू स्थिति में हैं। जिस समय हैंडपंप लगाए गए थे उस समय जलस्तर इतना नीचे नहीं था जिसके कारण पास में ही पानी मिल गया था। अब जल स्तर नीचे जाने से ऐसी दिक्कतें शुरू हो रही है। विभिन्न वार्डों में पॉवर पंप भी लगे हुए हैं, जिन्हें सार्वजनिक नलों से जोड़ा गया है। भूजल स्तर कम हो जाने के कारण इन पॉवर पंपों से भी कम पानी निकल रहा है।
26 से 28 फरवरी तक चले लोक समाधान शिविर में लोगों ने आवेदन किया है। कुछ वार्ड पार्षदों ने भी पानी की किल्लत को देखते हुए अपने वार्ड में बोर खनन कराने की मांग की है।
टैंकर पर टिकी रहती हैं निगाहें
गर्मी के महीनों में शहर में पानी की विकराल समस्या होती रही है। अधिकांश हैंडपंप और पॉवर पंपों से पानी आना बंद हो जाता है। अप्रैल से जून तक टैंकरों में पानी की आपूर्ति की जाती है। इस समय वार्ड क्रमांक 1, वार्ड क्रमांक 6, 7, 10, 16 और 17 में पानी की गंभीर समस्या शुरू हो चुकी है।
hin_Deva bho_Deva hin_Deva hin_Deva hin_Deva hin_Deva hin_Deva